โครงการบ้านล้านหลัง ระยะที่ 2 เปิดให้เข้าจองสิทธิ์ร่วมโครงการผ่าน Mobile Application “GHB ALL” แล้วตั้งแต่วันนี้วันแรก
นายฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) กล่าวถึงโครงการสินเชื่อเพื่อที่อยู่อาศัยแห่งรัฐ หรือโครงการบ้านล้านหลัง ว่า จากความสำเร็จโครงการบ้านล้านหลัง ระยะที่ 1 ที่เริ่มดำเนินการเมื่อปี 2562 ปัจจุบันสิ้นสุดโครงการโดยอนุมัติสินเชื่อให้ผู้มีรายได้น้อย ได้มีบ้านเป็นของตัวเองไปแล้วกว่า 56,000 บัญชี ยอดเงินรวมกว่า 40,000 ล้านบาท เต็มตามกรอบวงเงินที่รัฐบาลอนุมัติให้ ล่าสุด ครม.เพิ่งอนุมัติกรอบลงเงินเพิ่มให้อีก 20,000 ล้านบาท เพื่อขยายโครงการระยะที่ 2 ไปอีก 2 ปี ถึงปี 2566 คาดจะช่วยผู้มีรายได้น้อยผู้ที่เริ่มต้นทำงานสร้างครอบครัว และผู้สูงอายุ ได้มีที่อยู่อาศัยเป็นของตนเอง สามารถกู้ซื้อที่อยู่อาศัย ได้ทั้งบ้านมือหนึ่ง มือสอง ทรัพย์ NPA ของ ธอส.ที่เตรียมไว้ให้เลือกกว่า 1,500 โครงการ ที่นำมาลดราคาสูงสุด 50% จากราคาจำหน่ายปกติ หรือกู้เพื่อปลูกบ้านในที่ดินที่มีอยู่แล้ว ได้ในวงเงินไม่เกิน 1.2 ล้านบาท พร้อมปรับเกณฑ์แม้รายได้ 10,000 บาท ก็สามารถกู้ได้เต็มวงเงิน 1.2 ล้านบาท และสามารถนำหลักฐานชำระค่าเช่า 12 เดือนย้อนหลัง มาเป็นหลักฐานประกอบการยื่นกู้ได้ด้วย สำหรับดอกเบี้ย 4 ปีแรก คิดเพียง 1.99% ต่อปี และปีที่ 5-7 คิดค่างวดคงที่ไม่เกิน 5,000 บาท ผ่อนได้นานสูงสุดถึง 40 ปี พร้อมฟรี ค่าธรรมเนียม 4 ประเภท ทั้งค่าธรรมเนียมการยื่นกู้ ค่าประเมินราคาหลักประกัน ค่าจดทะเบียนสิทธิและนิติกรรม และค่าจดทะเบียนนิติกรรมจำนอง โดยเปิดรับเรื่องกู้ผ่าน Mobile Application “GHB ALL” เพื่อรับรหัสเข้าร่วมโครงการวันนี้เป็นวันแรก เริ่มตั้งแต่เวลา 9.00 น. เป็นต้นไปสำหรับการกดลงทะเบียนผ่านแอพฯ GHB ALL เป็นการกดเพื่อรับรหัสเข้าร่วมโครงการ เมื่อทำตามขั้นตอนครบถ้วนจะได้รับรหัส 9 ตัวทาง เพื่อนำไปแสดงในการยื่นขอสินเชื่อที่สาขาธนาคารได้ทุกแห่ง และทำนิติกรรมได้ภายในวันที่ 30 ธันวาคม 2566 หรือก่อนเต็มกรอบวงเงินของโครงการ หากมีข้อสงสัยสามารถสอบถามเพิ่มเติมได้ที่ โทร 026459000